PÅDRIVER: Overlege Christian Tiller ved Stavanger Universitetssykehus oppdager kreftspredning veldig tidlig når han tar biopsi av den såkalte vaktpostlymfeknuten til pasienter med føflekkreft. Han har vært en av pådriverne for å innføre diagnoseverktøyet som i stor grad brukes i utlandet. Foto: Marie von Krogh

Avviser pasienter med føflekkreft

OSLO/ÅS/STAVANGER(VG) Stavanger Universitetssykehus avviser nesten ukentlig føflekkreft-pasienter fra Østlandet, som ikke får tatt biopsi av lymfeknuter i forbindelse med diagnostisering av kreftsykdommen.

Oppdatert 23. april 2013

Artikkelen er over syv år gammel

- Slike henvendelser blir avslått på grunn av kapasitetsproblemer hos oss. Man må henvende seg til sitt lokale sykehus, sier overlege Christian Tiller ved Stavanger Universitetssykehus.

Føflekkreft er mer dødelig i Norge enn i noe annet land i Europa. Likevel er et diagnoseverktøy som beskrives verden rundt som svært viktig, bare delvis i bruk i Norge.

Helsedirektoratet anbefaler i retningslinjer fra 2011 at det også i Norge skal tas biopsi av lymfeknuten nærmest føflekken med kreft.

På den måten finner kreftleger tidlig spredning i lymfeknuter og kan fjerne dem for å stanse eller utsette ytterligere spredning.

Følger ikke retningslinjene

Radiumhospitalet, som er en del av Oslo Universitetssykehus, følger ikke retningslinjene. Det gjør nå både Haukeland i Bergen, St Olavs i Trondheim og UNN i Tromsø.

Seksjonsoverlege Eivind Stenehjem ved Sørlandet Sykehus, skriver i en e-post til VG at sykehuset oppfatter at de skal avvente erfaringene fra universitetsklinikkene.

- Det er heller ikke kommet noen signaler til meg om at vi skal prioritere innføring av vaktpostlymfeknutebiopsi ved føflekkreft, sier Stenehjem.

Kritisk kreftforsker

To år etter at de norske retningslinjene kom, er det fortsatt hvilken helseregion du tilhører som avgjør om du får denne undersøkelsen.

- Det betyr at en betydelig andel norske pasienter med mikroskopisk spredning ikke får riktig diagnose før sykdommen har kommet lenger. De risikerer mer sykelighet og økt dødsrisiko, fastslår den amerikanske forskeren Vernon Sondak overfor VG.

Han er en av USAs mest anerkjente spesialister på lymfeknutebiopsi og føflekkreft.

Snudde om medisin

Helsedirektoratet ville for en måned siden nekte de sykeste føflekkreftpasientene den svært dyre medisinen Ipilimumab som er i bruk i mange land. Få dager senere grep helseminister Jonas Gahr Støre selv inn og sikret dem medisinene gjennom et forskningsprosjekt.

VGs undersøkelser viser at også i starten av sykdommen behandles norske pasienter annerledes enn i land det er naturlig å sammenligne med. Heller ikke innenlands følges de samme retningslinjene.

Stavanger Universitetssykehus (SUS) har praktisert etter retningslinjene siden 2011.

- Konservative

- I Norge har vi vært veldig konservative i forhold til dette. Lymfeknutebiopsi utføres på føflekkreftpasienter over hele verden, men det er ikke bevist at det øker overlevelsen på lang sikt. Samtidig er det ikke vanskelig å se at man oppdager spredning tidligere, sier overlege Tiller.

OPERERER: Overlege Christian Tiller ved Stavanger Universitetssykehus tar biopsi av lymfeknute på pasienter med føflekkreft. Foto: MARIE VON KROGH / VG

Hvis undersøkelsen av føflekken viser kreft, fjernes mer vev rundt den.

- Da tar vi også biopsien, mens pasienten er i narkose. Det tar 20 minutter ekstra og det er lite komplikasjoner knyttet til inngrepet, sier Tiller.

Finner spredning

Og undersøkelsen fører til funn:

- Vi har funnet spredning hos flere pasienter og har tatt bort lymfeknuten tidlig. Uten biopsien ville spredningen først blitt oppdaget ved hevelse i lymfeknuten. Nå oppdager vi det mens det bare er små celler i lymfeknuten.

- Hva betyr det for pasienten?

- Det betyr ikke bare at de vet mer om hvordan situasjonen er i forhold til om kreften har spredt seg eller ikke, det betyr også at de kan få mulighet til raskere behandling som kan gi lengre tid til eventuell videre spredning eller til og med helbredelse, sier overlege Tiller.

På topp i dødelighet

VG har undersøkt en rekke internasjonale retningslinjer for behandling av den hurtigst voksende kreftformen i Norge. Flere internasjonale retningslinjer refererer til at legene ifølge studier, finner kreftspredning i 20 prosent av lymfekjertlene ved biopsi. Det er begrunnelsen for at biopsi anbefales.

Sveits og Norge har den høyeste forekomsten av føflekkreft i Europa, viser tall fra Verdens Helseorganisasjon. Likevel dør 30 prosent flere menn av føflekkreft i Norge enn i Sveits.

Sverige har litt lavere forekomst enn Norge, men betydelig lavere dødelighet.

Både Sveits og Sverige utfører biopsi av lymfeknuten nærmest føflekken.

Forventet likt

De store forskjellene i dødelighet, i ellers forholdsvis like land, overrasker internasjonale eksperter.

OVERRASKET: Professor Vernon K. Sondak ved Moffitt Cancer Center i Florida, USA Foto: PRIVAT

- Jeg forventet at de skandinaviske landene skulle være omtrent like når det gjelder dødelighet på grunn av føflekkreft. Dette er veldig interessant og jeg vil se på mulighetene for analysere dette videre, sier Sondak.

Overrasker eksperter

At Norge ikke har samme praksis som de aller fleste andre land, forundrer en av de fremste, internasjonale forskerne på føflekkreft.

- Dette er veldig overraskende og kan vanskelig rettferdiggjøres. Å ikke tilby biopsi til norske pasienter med føflekkreft er vanskelig å forstå, sier Jeffrey S. Webber, professor og direktør ved Comprehensive Melanoma Research Center ved Moffitt Cancer Center i Florida i USA til VG.

Foto: GRAFIKK: NICOLAI HJELLE / VG

Publisert: 22.04.13 kl. 19:52 Oppdatert: 23.04.13 kl. 14:02

Les også

Mer om Helse